A Semmelweis Egyetem megmutatta egy 30-as beteg CT-felvételeit, aki két hétig volt lélegeztetőgépen
A Semmelweis Egyetem Orvosi Képalkotó Klinikája a Facebookon árult el részleteket annak a betegnek a történetéről, akinek 13 napon keresztül kellett légzéstámogatást biztosítani.
Újabb esetismertetéssel jelentkezett Facebook-oldalán a Semmelweis Egyetem Orvosi Képalkotó Klinika. Ezúttal egy harmincas éveiben járó magyar férfi betegségével kapcsolatban osztottak meg részleteket az orvosok, illetve közöltek néhány 2D-s és 3D-s felvételt a mellkasáról.

  A 2D CT képeken a sötét tüdőrész mutatja a légtartó területeket, amely a 3D képeken lila részekként ábrázolódik. A világos területek a vírusos tüdőgyulladás által érintett területek láthatók.

Mint írják, a férfi légszomj és erős köhögés miatt jelentkezett az egyetem sürgősségi osztályán, a beteg felvétele után elvégzett CT-vizsgálat pedig be is igazolta a gyanút: a koronavírus okozta súlyos tüdőgyulladása volt.

Mivel gyorsan romlott az állapota, ezért még aznap az intenzív terápiás osztályra került, ahol lélegeztetőgépre kapcsolták. A férfit végül 13 nap után sikerült "levenni" róla, ami igen hosszú időnek számít. Ezek után rehabilitációra és rendszeres légzéstornára lesz szüksége.

[Ezt művelte 18 nap alatt egy magyar beteg tüdejével a koronavírus]

Az eset kapcsán a klinika hangsúlyozza, fontos, hogy az emberek – fiatalok és idősek egyaránt – betartsák az alapvető szabályokat, úgymint:

-   helyes maszkviselés a közösségben,
-   távolságtartás és
-   rendszeres kézmosás.

A koronavírussal kapcsolatos legfrissebb tudományos híreket megkaphatja, ha követi a HVG Tech rovatának Facebook-oldalát.
koronavírus-járvány fertőzés koronavírus tüdőgyulladás Semmelweis Egyetem lélegeztetőgép